REGULAMENTUL (CE) NR. 5/2008 AL COMISIEI
din 4 ianuarie 2008
de derogare de la Regulamentul (CE) nr. 1282/2001 în ceea ce privește data limită de depunere a declarațiilor de recoltă și de producție pentru anul de comercializare 2007/2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 73,
întrucât:
(1)
Articolul 11 alineatul (1) din Regulamentul (CE) nr. 1282/2001 al Comisiei (2) prevede depunerea de către producători a declarațiilor de recoltă și de producție cel târziu până la 10 decembrie, în vederea cunoașterii producției comunitare de vin în timp util.
(2)
Într-un stat membru, a apărut o problemă de capacitate în unele centre informatice la care producătorii trebuie să depună respectivele declarații. Aceste centre nu au capacitatea de a primi toate declarațiile până la data limită.
(3)
Pentru remedierea acestei situații, care nu se datorează producătorilor, și pentru a evita astfel penalizarea nejustificată a producătorilor, li se acordă acestora un termen suplimentar de depunere a declarațiilor de recoltă și de producție.
(4)
Măsurile dispuse de prezentul regulament sunt conforme cu avizul Comitetului de gestionare a vinurilor,
ADOPTĂ PREZENTUL REGULAMENT:
Articolul 1
Prin derogare de la articolul 11 alineatul (1) din Regulamentul (CE) nr. 1282/2001, pentru anul de comercializare 2007/2008, declarațiile menționate la articolele 2 și 4 din regulamentul în cauză pot fi depuse până la 31 ianuarie 2008.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Regulamentul se aplică începând cu data de 10 decembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 ianuarie 2008.